S-ryhmän kaikkia työntekijöitä sitoo vaitiolovelvollisuus ja asiakasomistajien raha-asioita ja S-Pankin asioita hoitavia salassapitovelvollisuus. Henkilökunta on koulutettu kohtaamaan pankkiturvallisuuteen liittyvät kysymykset rahanpesusta pankkisalaisuuteen ja pankkitietojen turvassa pysymiseen. S-Pankki noudattaa ehdotonta luottamuksellisuutta ja pankkisalaisuutta kaikessa toiminnassaan.
Kaupan kassalla voit maksaa ostokset S-Etukortillasi sekä tallettaa ja nostaa käteistä. Käteistalletus ja käteisnosto kassalla ovat vastaavanlaisia tapahtumia kuin ostosten maksaminen kortilla. Kassatoimihenkilöllä ei ole pääsyä asiakkaan tilitietoihin tai muihin pankkiasiakkuuteen liittyviin tietoihin, eikä toimihenkilö esimerkiksi näe kassalta asiakkaan tilin saldoa.